Lorenso Sotomayor

**Lorenso Sotomayor** () — 2013–2021-ci illərdə Azərbaycan yığmasının heyətində çıxış edən boksçu. 2016-cı il XXXI Yay Olimpiya Oyunlarının gümüş medalçısı, 2015-ci il I Avropa Oyunlarının qalibi.

2013-cü ildə Azərbaycan yığmasınn heyətinə cəlb edilən Kuba əsilli Lorenso Sotomayor, qısa müddət ərzində ciddi uğurlara imza atdı. 2015-ci ildə Azərbaycanda baş tutan I Avropa Oyunlarının final görüşündə İtaliya nümayəndəsi Vinçenzo Manciaçapre üzərində qələbə qazanaraq (3:0), birinci ciddi nailiyyətinə imza atan Lorenso Sotomayor, Azərbaycanı 2016-cı ildə Braziliyanın Rio-de-Janeyro şəhərində baş tutan XXXI Yay Olimpiya Oyunlarında təmsil etdi. Avqustun 19-da Rio-de-Janeyro Olimpiadasının yarım-final mərhələsində Almaniya nümayəndəsi Artyom Arutyunyan üzərində qələbə qazanaraq (3:0) final görüşünə vəsiqə qazanan Lorenso Sotomayor, bu idman növü üzrə Olimpiadaların finalında rinqə çıxacaq birinci idmançı oldu. Avqustun 21-də baş tutan həlledici görüşdə isə Sotomayor, Fazliddin Qaibnəzərova məğlub olaraq (1:2) turnirin gümüş medalına sahib oldu. Həmin final görüşündən sonra Azərbaycan Milli Olimpiya Komitəsinin (MOK) rəhbərliyi referiləri qərəzli qərarlarda ittiham etdi. Olimpiadadan sonra Dünya və Avropa Çempinatlarında uğursuz nəticə göstərən Lorenso Sotomayor, 2021-ci il Olimpiadasından sonra idmanla vidalaşdı.

Lorenso Sotomayor Azərbaycan idmanında xidmətlərinə görə Azərbaycan Prezidenti İlham Əliyevin 29 iyun 2015-ci il tarixli Sərəncamına əsasən "Şöhrət" ordeni ilə, 22 avqust 2016-cı il tarixli Sərəncamına əsasən 3-cü dərəcəli "Vətənə xidmətə görə" ordeni ilə təltif edilib.

## Həyatı
Lorenso Sotomayor 1985-ci il fevralın 16-da Kubanın Havana şəhərində anadan olub. 2000-ci ildən idmanla məşğul olur.

## Karyerası

### 2013-cü il: Azərbaycan yığmasında debüt
2013-cü ildə Azərbaycan yığmasının heyətinə cəlb edilən Lorenso Sotomayor, ilin sonlarında Rusiyada baş tutan beynəlxalq turnirdə çıxış etdi. Turnirin final görüşündə məğlub olan Lorenso Sotomayor, gümüş medalın sahibi oldu.

### 2014-cü il: Azərbaycan Çempionatında qələbə
Lorenso Sotomayor 2014-cü ilin yanvarında baş tutan Azərbaycan Çempionatında mübarizə apardı. Turnirin final görüşündə onun rəqibi Ruslan Qasımov oldu. Həmin görüşdə Lorenso Sotomayor rəqibi üzərində qələbə qazandı və Azərbaycan Çempionatının qalibi oldu.

Daha sonra Lorenso Sotomayor 6 – 10 martda baş tutan "İpək Yolu" beynəlxalq turnirində çıxış etdi. Turnirin həlledici görüşündə onun rəqibi Gürcüstan nümayəndəsi İraxli Melixişvili oldu. Həmin görüşdə Lorenso Sotomayor rəqibi üzərində qələbə qazandı və beynəlxalq turnirin qızıl medalına sahib oldu.

Lorenso Sotomayor növbəti uğuruna "Azerbaijan Boxing Federation Cup" turnirində imza atdı. Turnirin final görüşündə o, Heybətulla Hacıəliyeva qalib gəldi və turnirin qalibi oldu.

Lorenso Sotomayor ilin sonlarında Rusiyada Fərman Salmanovun xatirəsinə həsr olunan beynəlxalq turnirdə mübarizə aparsa da, turniri medalsız başa vurdu.

### 2015-ci il: Avropa Oyunlarında zəfər
Lorenso Sotomayor 2015-ci ilin yanvarında baş tutan Azərbaycan Çempionatında mübarizə apardı. Turnirin yarım-final mərhələsində məğlub olan Lorenso Sotomayor, Azərbaycan Çempionatının bürünc medalına sahib oldu.

Daha sonra Lorenso Sotomayor fevralda Bolqarıstanın Sofiya şəhərində baş tutan beynəlxalq turnirdə çıxış etdi. Turnirin final görüşündə o, Fazliddin Qaibnəzərova qalib gəldi və turnirin qalibi oldu.

Lorenso Sotomayor martda Azərbaycan yığmasının heyətində İtaliyada baş tutan təlim-məşq toplanışlarında oldu. Həmin toplanışların əsas məqsədi iyunda baş tutacaq I Avropa Oyunlarına hazırlıq idi. Lorenso Sotomayor 15 – 20 apreldə baş tutan "İpək Yolu" beynəlxalq turnirində çıxış etdi. Turnirin final görüşündə Fransa nümayəndəsi Hassan Amzile üzərində qələbə qazanan Lorenso Sotomayor, turnirin qızıl medalının sahibi oldu.

2015-ci ilin əsas turnirlərindən biri 12 – 28 iyunda Azərbaycanda baş tutan Avropa Oyunları oldu. Həmin turnirdə mübarizə aparaq Azərbaycan yığmasının heyətinə Lorenso Sotomayor da cəlb edildi. Lorenso Sotomayorun 1/16 final mərhələsi çərçivəsində baş tutan birinci görüşdə rəqibi Sloveniya nümayəndəsi Edin Secdinoviç oldu. İyunun 18-də baş tutan görüşdə Lorenso Sotomayor rəqibi üzərində 3:0 hesabı ilə qələbə qazandı və turnirin 1/8 final mərhələsinə adladı. Görüşdən sonra o, müsahibəsində bunları bildirdi: *"mənim məqsədim Avropa Oyunlarının qalibi olmaqdır"*. Bu mərhələdə onun rəqibi Moldova təmsilçisi Dmitri Galagot oldu. İyunun 21-də görüşdə Lorenso Sotomayor 3:0 hesabı ilə qalib gəldi və turnirin 1/4 final mərhələsinə adladı. Bu mərhələdə o, Rumıniya nümayəndəsi Daniel Niculescu ilə üz-üzə gəldi. Həmin görüşdə Lorenso Sotomayor rəqibi üzərində 3:0 hesabı ilə qələbə qazandı və Avropa Oyunlarının yarım-final mərhələsinə adladı. Finala gedən yolda o, Ukrayna təmsilçisi Vihtor Petrov ilə üz-üzə gəldi. İyunun 25-də baş tutan görüşdə Lorenso Sotomayor bu səfərdə rəqibindən üstün oldu — 3:0. Bununla da Lorenso Sotomayor Avropa Oyunlarının final görüşünə vəsiqə qazandı. Finalda görüşündə onun rəqibi 2012-ci il London Olimpiadasının bürünc medalına sahib olan İtaliya nümayəndəsi Vinçenzo Manciaçapre oldu. Təcrübəli və titullu rəqibi ilə görüşdən əvvəl o, müsahibəsində bunları bildirdi: *"Final görüşünün favoriti özüməm. Mütləq Avropa Oyunlarının qalibi olacam və Azərbaycan bayrağını qaldıracam"*. Turnirin final görüşü iyunun 26-da Kristal Zalda baş tutdu. Final görüşünü Azərbaycan Prezidenti İlham Əliyev və birinci xanım Mehriban Əliyeva tribunadan canlı izlədi. Təcrübəli rəqibi ilə görüşün əvvəllərindən üstün tərəf Lorenso Sotomayor oldu. Nəticədə Lorenso Sotomayor rəqibi üzərində 3:0 hesabı ilə qələbə qazandı və I Avropa Oyunlarının qalibi oldu. Təltifetmə mərasimi zamanı Avropa Oyunlarının qızıl medalını Lorenso Sotomayora, Azərbaycan Prezidenti İlham Əliyev təqdim etdi. Lorenso Sotomayor görüşdən sonra müsahibəsində bunları bildirdi: *"Qələbəyə görə şadam. Bu turnir mənim üçün önəmli idi. Mənə olan rəğbətinə görə Azərbaycan xalqına minnətdarlığımı bildirirəm. Qələbəmi Azərbaycana və Azərbaycan xalqına həsr edirəm."*.

Azərbaycan Prezidenti İlham Əliyevin 29 iyun 2015-ci il tarixli 1299 nömrəli Sərəncamına əsasən I Avropa Oyunlarında qazandığı nailiyyətlərə və Azərbaycan idmanında xidmətlərinə görə Lorenso Kollazo Sotomayor "Şöhrət" ordeni ilə təltif edildi.

2015-ci ilin əsas turniri Qətərin Doha şəhərində baş tutan Dünya Çempionatı oldu. İyunda Avropa Oyunlarının nəticələrinə əsasən Lorenso Sotomayor, Dünya Çempionatına vəsiqə qazandı. Dünya Çempionatından əvvəl Azərbaycan yığması, avqustda İtaliyada təlim-məşq toplanışlarında oldu. Lorenso Sotomayorun turnirdə birinci rəqibi Kanada nümayəndəsi Artur Biyarslanov oldu. 1/16 final mərhələsi çərçivəsində baş tutan görüşdə Lorenso Sotomayor rəqibi üzərində qələbə qazandı (3:0) və turnirin 1/8 final mərhələsinə adladı. Bu mərhələdə onun rəqibi Əlcəzair təmsilçisi Abdelqədir Çadi oldu. Həmin görüşdə də Lorenso Sotomayor 3:0 hesabı ilə qalib gəldi və Dünya Çempionatının 1/4 final mərhələsinə adladı. Bu mərhələdə o, Rusiya Federasiyasının nümayəndəsi Vitali Dunaytev ilə üz-üzə gəldi. Həmin görüşdə Lorenso Sotomayor rəqibinə 0:3 hesabı ilə məğlub oldu və Dünya Çempionatında mübarizəsini dayandırdı. Turnirin qalibi isə məhz Rusiya Federasiyasının nümayəndəsi Vitali Dunaytev oldu. Dünya Çempionatından sonra Azərbaycan yığması təlim-məşq toplanışlarını davam etdi.

### 2016-cı il: Rio-de-Janeyro Olimpiadasında tarixi final
Lorenso Sotomayor 2016-cı ilin fevralında Macarıstanın Debretsen şəhərində baş tutan beynəlxalq turnirdə mübarizə apardı. Turnirin həlledici görüşündə məğlub olan Lorenso Sotomayor, gümüş medalın sahibi oldu. Turnirdən sonra Azərbaycan yığması Birləşmiş Ştatların Kolorado Sprinqs şəhərində təlim-məşq toplanışlarında oldu.

Daha sonra Lorenso Sotomayor martda baş tutan "İpək Yolu" beynəlxalq turnirində çıxış etdi. Turnirdə bütün rəqibləri üzərində qələbə qazanan Lorenso Sotomayor, turnirin qalibi oldu.

2016-cı ilin əsas turniri avqustda Braziliyanın Rio-de-Janeyro şəhərində baş tutacaq XXXI Yay Olimpiya Oyunları idi. Həmin turnirə vəsiqə verən Avropa Olimpiya Təsnifat Turniri 8 – 18 apreldə Samsun şəhərində baş tutdu. Turnirdə 1–3-cü pillələrin sahibi olacaq idmançılar, Rio-de-Janeyro Olimpiadasına vəsiqə qazanacaqdı. Turnirdə mübarizə aparacaq Azərbaycan yığmasının heyətinə Lorenso Sotomayor da cəlb edildi. Turnirin təsnifat mərhələsindən azad olan Lorenso Sotomayor, 1/8 final mərhələsi çərçivəsində baş tutan birinci görüşdə İrlandiya nümayəndəsi Dean Valş ilə üz-üzə gəldi. Gərgin idman mübarizəsi şəraitində baş tutan görüşdə Lorenso Sotomayor, rəqibi üzərində 2:1 hesabı ilə qələbə qazandı və 1/4 final mərhələsinə adladı. Bu mərhələdə onun rəqibi Yunanıstan təmsilçisi Alexandros Tsanihidis oldu. Həmin görüşdə də üstün tərəf Lorenso Sotomayor oldu — 3:0. Bununla da o, turnirin yarım-final mərhələsinə adladı. Finala gedən yolda onun rəqibi Türkiyə nümayəndəsi Batuhan Gözgeç oldu. Aprelində 15-də baş tutan görüşdə Lorenso Sotomayor rəqibi üzərində 3:0 hesabı ilə qələbə qazandı və turnirin final görüşünə vəsiqə qazandı. Bununla da o, Rio-de-Janeyro Olimpiadasına vəsiqəni təmin etdi. Formal əhəmiyyətə sahib olan final görüşündə isə Lorenso Sotomayor Litva təmsilçisi Evaldas Patraushası 3:0 hesabı ilə məğlub etdi və Avropa Olimpiya Təsnifat Turnirinin qalibi oldu.

Rio-de-Janeyro Olimpiadasından əvvəl Lorenso Sotomayor Azərbaycan yığmasının heyətində Kolorado ştatında baş tutan təlim-məşq toplanışlarında oldu.

2016-cı ilin əsas turniri 5 – 22 avqustda Braziliyanın Rio-de-Janeyro şəhərində baş tutan XXXI Yay Olimpiya Oyunları oldu. Azərbaycan yığması Rio-de-Janeyro Olimpiadasında tam heyətlə təmsil olundu: 2015-ci il Avropa Çempionatının bürünc medalçısı Rüfət Hüseynov (49 Kq.), 2015-ci il Dünya Çempionatının qalibi Elvin Məmişzadə (52 Kq.), 2013-cü il Dünya Çempionatının qalibi Cavid Çələbiyev (56 Kq.), 2015-ci il Dünya Çempionatının finalçısı Albert Səlimov (60 Kq.), 2015-ci il Avropa Oyunlarının qalibi Lorenso Sotomayor (64 Kq.), 2015-ci il Avropa Oyunlarının qalibi Pərviz Bağırov (69 Kq.), Kamran Şahsuvarlı (75 Kq.), 2012-ci il London Olimpiadasının bürünc medalçısı Teymur Məmmədov (81 Kq.), 2015-ci il Avropa Oyunlarının qalibi Abdulqədir Abdullayev (91 Kq.) və 2012-ci il London Olimpiadasının bürünc medalçısı Məhəmmədrəsul Məcidov (+91 Kq.).

Lorenso Sotomayor Rio-de-Janeyro Olimpiadasında "aşağı" yarım-qrupunda mübarizə apardı. Bu yarım-qrupun favoriti 2012-ci il London Olimpiadasının bürünc medalçısı olan Kuba nümayəndəsi Yasniel Toledo idi. Lorenso Sotomayor 1/16 final mərhələsi çərçivəsində baş tutan birinci görüşdə Ukrayna nümayəndəsi Volodimir Matveyçuh ilə üz-üzə gəldi. Avqustun 11-də baş tutan görüşdə Lorenso Sotomayor rəqibi üzərində 3:0 hesabı ilə qələbə qazandı və turnirin 1/8 final mərhələsinə adladı. Bu mərhələdə onun rəqibi Fransa təmsilçisi Hassan Amzile oldu. Lorenso Sotomayor, Hassan Amzileni 2015-ci ildə Avropa Oyunları zamanı məğlub eləmişdi. Bu səfər də görüşün favoriti Lorenso Sotomayor idi. Avqustun 14-də baş tutan görüşdə Lorenso Sotomayor rəqibi üzərində inamlı qələbə qazandı — 3:0. Bununla da o, turnirin 1/4 final mərhələsinə adladı. Görüşdən sonra Lorenso Sotomayor rinqdə hərbi salam verdi. 1/4 final mərhələsində Lorenso Sotomayorun rəqibi Kuba nümayəndəsi Yasniel Toledo oldu. Prinsipial əhəmiyyətə sahib olan görüş avqustun 16-da baş tutdu. Gərgin idman mübarizəsi şəraitində baş tutan görüşdə Loren Sotomayor, Yasniel Toledoya 3:0 hesabı ilə qalib gəldi və Rio-de-Janeyro Olimpiadasının yarım-final mərhələsinə adladı. Bununla o, ən azından bürünc medalı təmin etdi. Yarım-final mərhələsində Lorenso Sotomayorun rəqibi Almaniya təmsilçisi Artyom Arutyunyan oldu. Avqustun 19-da baş tutan görüş Azərbaycan idmanının tarixinə düşdü. Lorenso Sotomayor rəqibi üzərində 3:0 hesabı ilə qələbə qazanaraq Olimpiadanın final görüşünə vəsiqə qazandı. Bununla da o, Olimpiya Oyunlarının final görüşündə rinqə çıxacaq birinci idmançı olaraq tarixə düşdü. Həlledici görüşdə Lorenso Sotomayorun rəqibi Özbəkistan nümayəndəsi Fazliddin Qaibnəzərov oldu. Görüşdən əvvəl o, müsahibəsində bunları bildirdi: *"Rəqibi diqqətlə analiz eləmişəm. Final görüşündə qalib gəlib, Azərbaycana qızıl medal qazandıracağıma söz verirəm"*. Rio-de-Janeyro Olimpiadasının final görüşün avqustun 21-də baş tutdu. Final görüşünün birinci raundunda üstün tərəf Sotomayor oldu — (10:9, 10:9, 10:9). Görüşün növbəti raundun da Qaibnəzərov zərbələrinin sayını artırdı. Nəticədə həmin raundda üstün tərəf Qaibnəzərov oldu — (10:9, 10:9, 9:10). Üçüncü raund gərgin idman mübarizəsi şəraitində baş tutdu. Raund ərzində zərbələrin sayında üstün tərəf Lorenso Sotomayor idi. Referilərin final fitindən sonra həm Sotomayor, həm də Qaibnəzərov özünü qalib elan etdi. Raund ərzində zərbələrin sayının hesablanması bitəndən sonra, final görüşünün ümumi nəticəsi referiyə təqdim olundu. Görüşün nəticəsində referilər Fazliddin Qaibnəzərovu qalib elan etdi. Referilərin nəticələrinə əsasən Fazliddin Qaibnəzərov üçüncü raundda 2:1 (10:9, 10:9, 9:10) hesabı ilə qalib gəldi. Bununla da Lorenso Sotomayor XXXI Yay Olimpiya Oyunlarının gümüş medalına sahib oldu.

Azərbaycan Prezidenti İlham Əliyevin 1 sentyabr 2016-cı il tarixli Sərəncamına əsasən XXXI Yay Olimpiya Oyunlarında qazandığı nailiyyətlərə və Azərbaycan idmanında xidmətlərinə görə Lorenso Kollazo Sotomayor 3-cü dərəcəli "Vətənə xidmətə görə" ordeni ilə təltif edildi.

### 2017-ci il: Karyeranın enişi
2017-ci il ərzində Avropa və Dünya Çempionatları, həmçinin IV İslam Həmrəyliyi Oyunları baş tutdu. Mayda baş tutan İslamiada da Lorenso Sotomayor zədə səbəbindən mübarizə aparmadı. Azərbaycan yığmasının məqşçisi Nəriman Abdullayev, turnirdə onun Elvin İsayevlə əvəzlədi.

İlin birinci nüfuzlu turniri 16 – 24 iyunda Ukraynada baş tutan Avropa Çempionatı oldu. Turnirdə mübarizə aparacaq Azərbaycan yığmasının heyətinə Lorenso Sotomayor da cəlb edildi. Avropa Çempionatı həm də avqustda Almaniyanın Hamburq şəhərində baş tutacaq Dünya Çempionatına vəsiqə verirdi. Təsnifat mərhələsindən azad olan Lorenso Sotomayor, 1/8 final mərhələsi çərçivəsində baş tutan birinci görüşdə Fransa nümayəndəsi Vahid Hambli ilə üz-üzə gəldi. Həmin görüşdə Lorenso Sotomayor rəqibi üzərində 4:1 hesabı ilə qələbə qazandı və turnirin 1/4 final mərhələsinə adladı. Bu mərhələdə onun rəqibi Polşa təmsilçisi Mateusz Polsxi oldu. Həmin görüşdə Lorenso Sotomayor 0:5 hesabı ilə məğlub oldu və mübarizəsini dayandırdı. Avropa Çempionatını o, medalsız başa vursa da, Dünya Çempionatına vəsiqə qazana bildi.

Avropa Çempionatından sonra bütün diqqətlər avqustda Almaniyada baş tutacaq Dünya Çempionatına yönəldi. Azərbaycan yığması turnirdən əvvəl təlim-məşq toplanışlarında oldu. Dünya Çempionatı 25 avqust-2 sentyabrda Almaniyanın Hamburq şəhərində baş tutdu. Təsnifat mərhələsindən azad olan Lorenso Sotomayor, 1/8 final mərhələsi çərçivəsində baş tutan birinci görüşdə Misir nümayəndəsi Eslam El-Gendi ilə üz-üzə gəldi. Avqustun 27-də gərgin idman mübarizəsi şəraitində baş tutan görüşdə Lorenso Sotomayor rəqibinə 2:3 hesabı ilə məğlub oldu və Dünya Çempionatında mübarizəsini birinci görüşdəcə başa vurdu.

### 2019-cu il: Avropa Oyunlarında "bürünc"
Lorenso Sotomayor uzun fasilədən sonra 2019-cu ilin martında yenidən rinqə çıxdı. Lorenso Sotomayor "İpək Yolu" beynəlxalq turnirində çıxış eləsə də, 1/4 final mərhələsindəcə mübarizəsini dayandırdı.

2019-cu ilin əsas turnirlərindən biri 20 – 30 iyunda Belarusda baş tutan II Avropa Oyunları oldu. 4 il əvvəl Azərbaycanda analoji turnirin qalibi olan Lorenso Sotomayor, Belarusda da bu uğura imza atmağı hədəfləyidi. Lorenso Sotomayor 1/16 final mərhələsi çərçivəsində baş tutan birinci görüşdə Ermənistan nümayəndəsi Qurqen Madoyan ilə üz-üzə gəldi. İyunun 22-də baş tutan görüşdə Lorenso Sotomayor rəqibi üzərində 5:0 hesabı ilə qələbə qazandı və turnirin 1/8 final mərhələsinə adladı. Bu mərhələdə onun rəqibi Bosniya və Herseqovina təmsilçisi Adem Fetahoviç oldu. İyunun 24-də baş tutan görüşdə Lorenso Sotomayor 5:0 hesabı ilə qalib gəldi və turnirin 1/4 final mərhələsinə adladı. Bu mərhələdə o, Kosovo nümayəndəsi Patriot Behrami ilə üz-üzə gəldi. Bu görüşdə də üstün tərəf Lorenso Sotomayor oldu — 5:0. Finala gedən yolda onun rəqibi Birləşmiş Krallıq nümayəndəsi Pat Mc. Korma oldu. Həmin görüşdə Lorenso Sotomayor üçüncü raundda rəqibinə məğlub oldu. Bununla da Lorenso Sotomayor II Avropa Oyunlarının bürünc medalına sahib oldu.

2019-cu ilin əsas turniri 8 – 22 sentyabrda Rusiyada baş tutan Dünya Çempionatı oldu. Lorenso Sotomayor, 1/32 final mərhələsi çərçivəsində baş tutan birinci görüşdə Avstraliya nümayəndəsi Cason Mallia ilə üz-üzə gəldi. Gərgin idman mübarizəsi şəraitində baş tutan görüşdə Lorenso Sotomayor rəqibi üzərində 3:2 hesabı ilə qələbə qazandı və turnirin 1/16 final mərhələsinə adladı. Bu mərhələdə onun rəqibi Əlcəzair təmsilçisi Şəmsəddin Kramu oldu. Həmin görüşdə Lorenso Sotomayor 2:3 hesabı ilə məğlub oldu və Dünya Çempionatında mübarizəsini dayandırdı.

### 2020-ci il: Avropa Olimpiya Təsnifat Turniri
2020-ci ildə Yaponiyada baş tutacaq XXXII Yay Olimpiya Oyunlarına vəsiqə verən Avropa Olimpiya Təsnifat Turniri 14 – 22 martda Birləşmiş Krallığın London şəhərində baş tutdu. Turnirdə mübarizə aparacaq Azərbaycan yığmasının heyətinə Lorenso Sotomayor da cəlb edildi. Həmin günlərdə COVID-19 (Koronavirus) pandemiyası bütün dünyanı cənginə alsa da, IBA tərəfindən həmin turnirin təxirə salınmayacağı bildirildi. 1/16 final mərhələsi çərçivəsində baş tutan birinci görüşdə Lorenso Sotomayor Moldova nümayəndəsi Dmitri Galagot üzərində 4:1 hesabı ilə qələbə qazandı və turnirin 1/8 final mərhələsinə adladı. Bu mərhələdə Lorenso Sotomayor Danimarka nümayəndəsi Sebastian Terteryan ilə üz-üzə gəlməli idi, amma turnirin 4-cü günündə IBA tərəfindən COVID-19 pandemiyası səbəbilə Avropa Olimpiya Təsnifat Turnirinin qeyri-müəyyən müddətə təxirə salınması barədə qərar qəbul etdi. Martın 24-də isə Beynəlxalq Olimpiya Komitəsi (BOK) tərəfindən XXXII Yay Olimpiya Oyunlarının təxirə salınması barədə qərar qəbul etdi. Ümumi olaraq 2020-ci il ərzində beynəlxalq turnirlər baş tutmadı.

### 2021-ci il: Olimpiada da uğursuzluq
Beynəlxalq Olimpiya Komitəsi (BOK) tərəfindən XXXII Yay Olimpiya Oyunlarının 2021-ci ilin avqustunda baş tutması, IBA tərəfindən isə 2020-ci ilin martında təxirə salınan Avropa Olimpiya Təsnifat Turnirinin 4 – 8 iyunda baş tutması qərara alındı.

Lorenso Sotomayor turnirdən əvvəl Azərbaycan yığması ilə birgə təlim-məşq toplanışlarında oldu. Avropa Olimpiya Təsnifat Turniri 4 – 8 iyunda Fransanın Paris şəhərində baş tutdu. IBA tərəfindən qəbul edilən qərara əsasən 2020-ci ilin martında turnirin dörd günü ərzində qeydə alınan nəticələr qüvvədə qaldı. Bununla da Lorenso Sotomayor mübarizəyə 1/8 final mərhələsindən davam etdi. Bu mərhələdə onun rəqibi Danimarka nümayəndəsi Sebastian Terteryan oldu. Həmin görüşdə Lorenso Sotomayor rəqibi üzərində 4:0 hesabı ilə qələbə qazandı və turnirin 1/4 final mərhələsinə adladı. Bu mərhələdə o, Belarus təmsilçisi Alexander Radzionau ilə üz-üzə gəldi. Bu görüşdə də üstün tərəf Lorenso Sotomayor oldu və o, turnirin yarım-final mərhələsinə adladı. Bununla da Lorenso Sotomayor Olimpiya Oyunlarına vəsiqəni təmin etdi. Turnirin yarım-final mərhələsində o, Rusiya nümayəndəsi Andrey Zamhovoy ilə üz-üzə gəlməli idi. Amma həmin mərhələ formal əhəmiyyətə sahib olduğu üçün Lorenso Sotomayor görüşdən imtina etdi və Avropa Olimpiya Təsnifat Turnirinin bürünc medalına sahib oldu.

COVID-19 (Koronavirus) pandemiyası səbəbilə 2020-ci ildə təxirə salınan XXXII Yay Olimpiya Oyunları 2021-ci ilin 22 iyul-8 avqustunda Yaponiyada baş tutdu. Azərbaycan yığması Olimpiada da beş idmançı ilə təmsil olundu: 2015-ci il Avropa Oyunlarının bürünc medalçısı Tayfur Əliyev (57 Kq.), 2013-cü il Dünya Çempionatının qalibi Cavid Çələbiyev (63 Kq.), 2016-cı il Rio-de-Janeyro Olimpiadasının finalçısı Lorenso Sotomayor (69 Kq.), 2019-cu il Avropa Oyunlarının qalibi Loren Alfonso (81 Kq.) və Məhəmməd Abdullayev (+91 Kq.)

Lorenso Sotomayor 1/16 final mərhələsi çərçivəsində baş tutan birinci görüşdə Gürcüstan nümayəndəsi Əsgərxan Madiyev ilə üz-üzə gəldi. İyunun 24-də baş tutan görüşdə Lorenso Sotomayor üçüncü raunda zədələndi və referilər qələbəni Gürcüstan nümayəndəsi Əsgərxan Madiyeva verdi. Bununla da Lorenso Sotomayor XXXII Yay Olimpiya Oyunlarında mübarizəsini dayandırdı.

Olimpiadadan sonra Lorenso Sotomayor 36 yaşında idmala vidalaşdı.

## Olimpiadanın final görüşü barədə səsləndirilən ittihamlar

Lorenso Sotomayor və Fazliddin Qaibnəzərov arasında baş tutan final görüşündən sonra referilərin qərarları ilə bağlı ittihamlar səsləndi. Bir sıra idman mütəxəssisləri Lorenso Sotomayorun rəqibindən üstün olduğunu bildirdi.

Azərbaycan Milli Olimpiya Komitəsinin (MOK) Baş Katibi, Milli Məclisin deputatı Ağacan Abıyev müsahibəsində görüşün idarə edən referiləri "satqınçılığda" ittiham etdi: *"Lorenso Sotomayor raundlar ərzində rəqibindən üstün idi. Görüşün 2-ci raundunda rəqib Lorenso Sotomayoru nokdauna salmamışdı. Fazliddin Qaibnəzərovun qalib elan edilməsi üçün rinq referisinə tapşırıq verilmişdi. Ona görə o, nokdaunu qeyd almaq istəyirdi. Mən harada nokdaun var, harada yoxdur, onu ayıra bilirəm. Bu sadəcə adi zərbə idi. Sotomayora qarşı ədalətsiz qərar verildi. Onun qələbəsini əlindən aldılar"*.

Azərbaycan Prezidenti İlham Əliyev sentyabrın 2-də Olimpiada da uğur qazanan idmançılara və məşqçilərə dövlət təltiflərini təqdim edən zaman Lorenso Sotomayor haqqında bunları dedi: *"Lorenso Sotomayor Olimpiya çempionudur. Onun qələbəsi referilər tərəfindən oğurlanıb."*

Lorenso Sotomayor rəqibindən üstün olduğu ilə razı olmayan şəxslərdə oldu. Bunlardan biri Azərbaycan yığmasının üzvü, 2012-ci il London Olimpiadasının bürünc medalçısı Teymur Məmmədov Lorenso Sotomayorun final görüşü haqqında bunları dedi: *"Bizdə bir xasiyyət var, nə zaman məğlub oluruq, günahı referilərin üstünə atırıq. Elə bil bizim idmançılar məğlubedilməzdir"*.

Lorenso Sotomayor özü isə final görüşü haqqında bunları bildirdi: *"Düşünürəm, final görüşünün qalibi oldum. Həlledici raunddan sonra qalib gəldiyimə əmin idim, amma referilər qərəzli qərar verdilər. Mən Azərbaycanı sevirəm. Azərbaycan mənim evimdir. Azərbaycan üçün qızıl medal qazanmaq istəyirdim, amma referilər mənə qarşı qərəzli qərar verdilər"*.

## Nəticələri

## Dövlət təltifləri

*  "Şöhrət" ordeni — Azərbaycan Prezidenti İlham Əliyevin 29 iyun 2015-ci il tarixli 1299 nömrəli Sərəncamına əsasən I Avropa Oyunlarında qazandığı nailiyyətlərə və Azərbaycan idmanında xidmətlərinə görə Lorenso Kollazo Sotomayor "Şöhrət" ordeni ilə təltif edildi.
*  3-cü dərəcəli "Vətənə xidmətə görə" ordeni — Azərbaycan Prezidenti İlham Əliyevin 1 sentyabr 2016-cı il tarixli 2292 nömrəli Sərəncamına əsasən XXXI Yay Olimpiya Oyunlarında qazandığı nailiyyətlərə və Azərbaycan idmanında xidmətlərinə görə Lorenso Kollazo Sotomayor 3-cü dərəcəli "Vətənə xidmətə görə" ordeni ilə təltif edildi.

## Nailiyyətləri
* Bu idman növü üzrə Olimpiya Oyunlarının finalına mübarizə aparan birinci və yeganə Azərbaycan idmançısı (2016).

## Həmçinin bax
* Azərbaycan 2016 Yay Olimpiya Oyunlarında
* Azərbaycan 2020 Yay Olimpiya Oyunlarında

## Qeydlər

## İstinadlar